Lectio Divina

*fuq it-tieni qari tal-Ħdud*

V Ħadd tal-Għid

Sena A

1Pt 2:4-9

Għeżież,

It-tieni kapitlu ta’ *1Pt* huwa maqsum f’parti dottrinali (vv. 1-10) u f’parti parenetika (vv. 11-25) fejn tal-ewwel hija l-pedament li tat-tieni. Dritt qabel din is-silta (vv.1-3), Pietru jitkellem fuq l-identità l-ġdida tan-Nisrani permezz tal-Magħmudija u l-Ewkaristija: hija waħda ta’ *riġenerazzjoni* u *santifikazzjoni*, ta’ *don/identità mogħtiha* u ta’ *impenn/identità dinamika*; ta’ dak li *hu* *frott il-grazzja* u ta’ dak li *għandu jkun bl-għajnuna tal-grazzja*. Bil-liturġija bħala sfond, l-Awtur ifakkar lill-Insara li jridu *jwarrbu* (jinżgħu; cfr *Efes* 4:20-24) l-libsa l-qadima tal-«ħażen», «qerq», «wiċċ b’ieħor», «għira», u «tqassis» li jkissru l-komunjoni (cfr 1:22), u bħal «trabi» mwielda mill-ġdid *jitmantnew* bl-ikel tal-«ħalib safi», sabiex huma li *jitrejqu bit-tjubija tal-ħobż Ewkaristiku* u allura daqu «kemm hu tajjeb il-Mulej», *jimpenjaw ruħhom ħa titkebbes fihom* ix-xewqa li jikbru sa ma jaslu «għas-salvazzjoni». Id-dixxiplu jrid kontinwament jagħmel *memorja* ta’ dak li seħħ fih sabiex ikun jista’ jgħix stil ta’ ħajja ġdida. Dan iwasslu biex *jibqa’ fl-imħabba* ta’ Dak li permezz tiegħu rċieva twelid ġdid, u hekk jibqa’ fil-“*habitat spiritwali”* tiegħu b’mod li ma jitlifx u ma jittradixxix l-identità ġdida tiegħu: «Ngħix, imma mhux iżjed jien, iżda jgħix fija Kristu. Il-ħajja li issa ngħix fil-ġisem qiegħed ngħixha bil-fidi fl-Iben ta’ Alla, li ħabbni u ta lilu nnifsu għalija» (*Gal* 2:20; cfr *Ġw* 15:1-10).

ersqu lejn il-Mulej, li hu dik il-ġebla ħajja li kienet imwarrba mill-bennejja, imma magħżula minn Alla bħala ġebla għażiża.

Il-vv. 4-5 jikkonsistu f’Innu Kristoloġiku ieħor li nsibu fl-ittra fejn Kristu huwa ppreżentat bħala l-*ġebla* li fuqha tinbena l-komunità kemm bħala «dar spiritwali» (vv. 4-8) kif ukoll bħala l-Poplu ta’ Alla (vv. 9-10). In-Nisrani għandu l-aċċess biex *jersaq* lejn din il-«ġebla» għax Ġesù nnifsu sar għalina «t-triq» biex naslu għall-«ħajja» (cfr *Ġw* 14:6): «ejjew nersqu b’qalb sinċiera u b’fidi sħiħa, bi qlubna mnaddfin minn kuxjenza ħażina u l-ġisem tagħna maħsul b’ilma safi» (*Lhud* 10:22; cfr *Efes* 3:12; *Lhud* 4:16). Ir-riferiment għall-«ġebla» jiftiehem aħjar fil-kuntest tat-Testment il-Qadim fejn il-bniedem hu msejjaħ biex jibni l-ħajja tiegħu fuq il-Mulej. L-idoli huma *tal-ġebel* u *mejta*, filwaqt li l-Mulej huwa l-«ġebla ħajja» - għalhekk il-bniedem għandu jagħraf fuq liema «blata» jibni l-ħajja tiegħu: «Għax il-Blata tagħna mhix bħall-blata tagħhom, u dan l-għedewwa tagħna stess jgħiduh» (*Dt* 32:31; cfr *Lev* 26:1; *Dt* 4:28; *Dan* 5:4). In-Nisrani m’għandu qatt jitbiegħed mill-Blata u l-Qawwa tiegħu (cfr *Is* 17:10) imma jagħraf li minn din il-Blata hu jirċievi l-ħajja, peress li Kristu hu l-«ħajja» nnifisha, rebbieħ fuq il-Mewt: «jiena l-Ħaj; jien kont mejjet, u ara, jien issa ħaj għal dejjem ta’ dejjem, u għandi jinsabu l-imfietaħ tal-Mewt u ta’ Post il-Mejtin» (*Apk* 1:18; cfr *1Kor* 10:4). Kristu huwa l-uniku pedament tan-Nisrani (cfr *1Kor* 3:10-11) u fuqu mibnija l-komunità ta’ dawk li jemmnu (cfr *Efes* 2:19-22). Mingħandu biss tiġi s-salvazzjoni, minnu li safa mwarrab mill-bnedmin, mogħti għall-mewt, imma imqajjem għall-ħajja skont il-pjan ta’ Alla li biddel il-*ġebla mwarrba* f’waħda «magħżula» u «għażiża» (cfr *S* 118:22; *Mt* 21:42; *Mk* 12:10; *Lq* 20:17; *Atti* 4:8-12). Il-pjan ta’ Alla huwa aqwa minn kull persekuzzjoni u rifjut tal-ħżiena, u għalhekk «Dak li hu fis-smewwiet jidħak bihom, il-Mulej biċ-ċajt jeħodhom» (*S* 2:4), għax «ħareġ hu, rebbieħ, biex ikompli jirbaħ» (*Apk* 6:2). Dan jimla lid-dixxiplu fidil bil-kuraġġ biex iżomm sħiħ mal-għażla li għamel li jqiegħed it-tama u jibni l-ħajja tiegħu fuq Kristu, il-ġebla ħajja: «Fid-dinja tbatu jkollkom. Iżda agħmlu l-qalb: jiena rbaħt id-dinja!» (*Ġw* 16:33).

U intom ukoll, bħal ġebel ħaj, inbnew f’dar spiritwali, saċerdozju qaddis, biex toffru sagrifiċċji spiritwali li jogħġbu lil Alla permezz ta’ Ġesù Kristu.

Fil-«ġebla magħżula» li hija Kristu, id-dixxipli wkoll huma «magħżulin» mill-Missier sabiex ikunu «qaddisa u bla tebgħa quddiemu fl-imħabba» (*Efes* 1:4; cfr *1Pt* 1:1). Permezz tal-Magħmudija, il-bniedem jiġi “Kristifikat” hekk li miet għall-ħajja midinba tal-imgħoddi u huwa ħaj «għal Alla fi Kristu Ġesù» (cfr *Rum* 6:11). L-identità tiegħu bħala *ġebla ħajja fi Kristu* tħaddan *impenn tripliku*:li flimkien ma’ ħutu jinbena fil-komunità tal-Knisja, id-«dar spiritwali»; li jeżerċita «saċerdozju qaddis»; u li b’hekk joffri «sagrifiċċji spiritwali li jogħġbu lil Alla». Ir-rabta bejn id-«dar» u s-«saċerdozju» juri li l-Insara jiffurmaw fi Kristu t-«tempju ta’ Alla» (*1Kor* 3:16), imsejħin biex joffru sagrifiċċju fl-Ispirtu, jiġifieri li jorjentaw ħajjithom kollha kemm hi lil Alla bl-offerta tagħhom infushom (cfr *Rum* 12:1-2; “sagrifiċċju” = lat. *sacrum facere*). Hija offerta *konkreta* li l-bniedem jista’ jagħmilha bil-medjazzjoni ta’ Kristu li «ħabb lilna u ta lilu nnifsu għalina, offerta u sagrifiċċju jfuħu quddiem Alla» (*Efes* 5:2). Hija l-offerta tal-bniedem sħiħ, tal-qalb miftuħa għal Alla bil-qawwa ta’ Kristu u li tesprimi ruħha f’atteġġjament ta’ ubbidjenza u fedeltà mgħixa b’atti konkreti, li titla’ bħal fwieħa quddiem il-Missier: «B’Ġesù, mela, ejjew noffru f’kull ħin lil Alla sagrifiċċju ta’ tifħir, jiġifieri l-kelma ta’ xufftejna li tistqarr ismu. Tinsewx tagħmlu l-ġid lill-oħrajn, u taqsmu bejnietkom dak li għandkom, għax b’sagrifiċċji bħal dawn jitgħaxxaq Alla» (*Lhud* 13:15-16; cfr *Fil* 4:18; *Ġen* 4:4; 8:21; *Is* 56:7).

Għax hekk hemm miktub fl-Iskrittura: «Jiena inqiegħed f’Sijon ġebla tax-xewka, magħżula u għażiża; min jemmen fiha ma jkollux għax jitħawwad.» Għalikom mela li temmnu, dan huwa ġieħ! Għal dawk li ma jemmnux, din l-istess ġebla li warrbu l-bennejja saret il-ġebla tax-xewka, ġebla ta’ tiġrif u tfixkil.

Quddiem Kristu, «il-ġebla tax-xewka» (cfr *Is* 28:16), il-bniedem irid jagħmel għażla li ma tammettix kompromessi (cfr *Mt* 5:37). Hija l-għażla jekk *jemminx* jew *le* f’din il-«ġebla» bħala l-pedament tal-ħajja tiegħu. Jekk jagħżel li jemmen fiha allura jibqa’ fis-sod għax ħajtu msejsa fuq dak Alla li hu fidil u qawwi li qatt ma jonqos mill-wegħdiet tiegħu: «Imma Kristu kien fidil fuq id-dar tiegħu bħala iben. U d-dar ta’ Alla hi aħna, kemm-il darba nżommu sħaħ il-fiduċja u t-tama li bihom niftaħru (*Lhud* 3:6; cfr *2 Sam* 22:2; *S* 62:3.7; *Mt* 7:24; *1Tess* 5:24). Iżda għal dawk li ma jqiegħdux it-tama tagħhom fuq il-«ġebla ħajja», din issir għalihom okkażjoni ta’ rovina morali (frott l-apostasija – gr. «[λίθος](http://www.laparola.net/greco/parola.php?p=%CE%BB%E1%BD%B7%CE%B8%CE%BF%CF%82) [προσκόμματος](http://www.laparola.net/greco/parola.php?p=%CF%80%CF%81%E1%BD%B9%CF%83%CE%BA%CE%BF%CE%BC%CE%BC%CE%B1)» tr. *lithos proskommatos* = “*an occasion for falling, a moral embarassement; occasion for apostasy”*) u ta’ waqgħa fit-telfien (cfr *Is* 8:14; gr. «[πέτρα](http://www.laparola.net/greco/parola.php?p=%CF%80%E1%BD%B3%CF%84%CF%81%CE%B1) [σκανδάλου](http://www.laparola.net/greco/parola.php?p=%CF%83%CE%BA%E1%BD%B1%CE%BD%CE%B4%CE%B1%CE%BB%CE%BF%CE%BD)», tr. *petra skandalou*) minħabba r-rifjut tas-salvazzjoni miksuba minn Kristu. Tabilħaqq, Ġesù huwa dak li «jġib il-waqgħa u l-qawmien ta’ ħafna», li hu «sinjal li jmeruh» (*Lq* 2:34). Quddiemu mhix possibli l-indifferenza imma l-bniedem irid jagħti tweġiba, jagħmel għażla: «La tintrabtux mal-pagani taħt madmad wieħed li ma jiġikomx. X’għandhom x’jaqsmu bejniethom il-ġustizzja u l-ħażen? X’xirka hemm bejn id-dawl u d-dlam? Xi ftehim hemm bejn Kristu u Beljar? Jew x’għandu x’jaqsam min jemmen ma’ min ma jemmix? X’rabta hemm bejn it-tempju ta’ Alla mal-idoli? Aħna t-tempju ta’ Alla l-ħaj.» (*2Kor* 6:14-16). Minkejja l-impopolarità, l-inkomprensjoni, ir-rifjut u l-persekuzzjoni li d-dixxiplu ta’ Kristu jsib ma’ wiċċu mingħand «il-pagani» minħabba li jqiegħed it-tama tiegħu f’Alla ta’ Ġesù Kristu, dan għandu jkun il-*ftaħir,* «il-ġieħ» tiegħu: «Il-ftaħir tagħna hu dan: il-kuxjenza tagħna tixhdilna li aħna ġibna ruħna fid-dinja bis-sempliċità u s-sinċerità li ġejjin minn Alla mhux bl-għaqal tad-dinja, imma bil-grazzja ta’ Alla, l-aktar fejn kelli x’naqsam magħkom.» (*2 Kor* 1:12); “Ġesù jinsab magħna, u jekk nagħrfuh bħala s-Sid waħdieni ta’ ħajjitna, hu jnewlilna idu u jaqbadna biex isalvana” (Papa Franġisku, *Messaġġ Jum il-Vokazzjonijiet 2020*).

Tfixklu għax ma qagħdux għall-kelma ta’ Alla. Għal dan kienu ddestinati.

Tema ċentrali fl-Ittra hija dik tal-ubbidjenza-sottomissjoni għall-ħajja l-ġdida tal-Vanġelu. Id-destinazzjoni, l-għażla, min-naħa ta’ Alla hija li l-bnedemin kollha jaraw fi Kristu s-salvazzjoni tagħhom, jinġibdu lejh, jiksbu l-ħajja fih (*Lq* 3:6; *Ġw* 12:32; *1Kor* 15:22; *1Tim* 2:4). Id-destinazzjoni għall-hena jew għat-tiġrib huwa frott it-tweġiba ħielsa li l-bniedem jagħti quddiem l-għotja ta’ Ġesù Kristu. Quddiem din ir-realtà, in-Nisrani għandu l-missjoni li jagħmel mill-fedeltà għal Kristu l-*aħbar* li jaqsam mal-oħrajn sabiex aktar persuni jagħrfu jibnu ħajjithom fuq l-unika ġebla tax-xewka: «Bih aħna rċevejna l-grazzja tal-appostolat biex inwasslu għall-ubbidjenza tal-fidi l-bnedmin fost il-ġnus kollha għall-ġieħ ta’ ismu» (*Rum* 1:5); «Il-ħlewwa tagħkom ħa jkunu jafuha l-bnedmin kollha. Il-Mulej qorob.» (*Fil* 4:5; cfr *Kol* 1:28; *Evangelii gaudium* 120).

Imma intom ġens maħtur, saċerdozju rjali, nazzjon qaddis,

L-imwielda mill-ġdid fi Kristu jiffurmaw flimkien il-Poplu tar-Rabta l-Ġdida hekk li t-titli onorifiċi tal-Poplu tar-Rabta l-Qadima jiġu applikati għall-komunità tal-Insara (cfr *Is* 43:20; *Eż* 19:6). Huma l-Poplu li Alla għażel għalih «sa mill-bidu» għax ried «jiġbor minn fost il-pagani poplu li jkun tiegħu» (*Atti* 15:14; cfr *Għam* 9:11-12; *Is* 45:21). Huma għandhom sehem mis-saċerdozju regali ta’ Kristu – jekk għall-Poplu Lhudi s-*sultan* u s-*saċerdoti* kienu jfissru d-dinjità regali u saċerdotali li huwa kellu bħala poplu frott id-don tal-Patt (cfr *Eż* 34:10; *Dt* 4:6-8; *S* 111:9), aktar issa fi Kristu li hu s-Sultan u s-Saċerdot il-Waħdieni (cfr *Ġw* 18:37; *Lhud* 9:11), li huwa t-temma tal-profezija (cfr *Mik* 4:8; *Is* 61:6), dawk li jemmnu fih għandhom sehem minn dan l-uffiċċju ta’ saċerdozju, tal-medjazzjoni bejn il-Mulej u l-ġnus fil-«Bniedem Kristu Ġesù, li ta lilu nnifsu bħala prezz tal-fidwa għal kulħadd» (*1Tim* 2:5-6).

poplu li Alla kiseb għalih biex ixxandru t-tifħir ta’ dak li sejħilkom mid-dlam għad-dawl tiegħu tal-għaġeb.

Dan il-poplu huwa frott l-imħabba kbira ta’ Alla hekk li sawwru, “kisbu”, permezz tad-demm ta’ Ibnu l-Waħdieni (cfr *1Pt* 1:19; *Apk* 20:28; *S* 43:21; *Mik* 3:17). Anke hawn, l-identità hija marbuta ħaġa waħda mal-missjoni: dik tax-*xhieda*, tax-xandir tal-għemejjel kbar ta’ Alla, tal-esperjenza tal-“eżodu” li hu jwettaq ma’ kull Nisrani sabiex kif hu ġie *msejjaħ* minn Kristu, hekk jgħin oħrajn ħalli jisimgħu s-*sejħa* sabiex joħorġu mid-dlam għad-dawl tal-ħelsien. Kelma oħra għall-evanġelizzazzjoni hija «tifħir lil Alla» dejjem u kullimkien (cfr *Atti* 2:47; 10:46; 16:25): “Il-fidili, bis-saċerdozju rjali tagħhom jissieħbu fl-offerta tal-Ewkaristija; huma jeżerċitaw dan is-saċerdozju meta jirċievu s-Sagramenti, meta jitolbu u jiżżu ħajr lil Alla, bix-xhieda ta’ ħajja qaddisa, biċ-ċaħda tagħhom infushom u b’karità li tidher fl-għemil” (*Lumen gentium* 10).

Għar-riflessjoni

Magħqudin ma’ Ġesù, infittxu dak li Hu jfittex, inħobbu dak li Hu jħobb.  Fl-aħħar mill-aħħar, dak li qed infittxu hu l-glorja tal-Missier, li ngħixu u naġixxu “għat-tifħir tal-glorja tal-grazzja tiegħu” (*Efes* 1:6).  Jekk irridu ningħataw kollna kemm aħna u dejjem, jeħtieġ immorru lil hemm minn kull motivazzjoni oħra.  Din hi l-motivazzjoni definittiva, l-iżjed profonda, l-iżjed kbira, ir-raġuni u s-sens aħħari ta’ kulma nagħmlu.  Hi l-glorja tal-Missier, li Ġesù fittex tul ħajtu kollha.  Hu l-Iben li jithenna għal dejjem b’dak kollu li hu “fi ħdan il-Missier” (*Ġw* 1:18).  Jekk aħna missjunarji, dan hu qabelxejn għax Ġesù qalhulna: “Din hi l-glorja ta’ Missieri, li intom tagħmlu ħafna frott” (*Ġw* 15:8).  Lil hemm minn jekk jaqblilniex jew le, jinteressaniex jew le, iserviniex jew le, lil hemm mil-limiti żgħar tax-xewqat tagħna, ta’ dak li nistgħu nifhmu u tal-motivazzjonijiet tagħna, aħna nevanġelizzaw għall-ikbar glorja tal-Missier li jħobbna. EG 267